Arbejdsulykken skete søndag aften, da en mand blev fastklemt under en silo, som væltede ned over ham.

Klokken lidt i elleve søndag aften blev Nordjyllands Politi kaldt ud til en redningsulykke på Aalborg Portland. En metalsilo med kapacitet til 120 tons cementklinker var væltet ned over en mand, der blev fastklemt i sit førerhus. I forbindelse med beredskabets arbejde for at frigøre manden blev en stor kran tilkaldt for at løfte siloen væk, men da det lykkedes, var den fastklemte allerede afgået ved døden. Det oplyser Nordjyllands Politi til TV2 Nord. Det drejer sig om en 45-årig mand fra Himmerland, og de pårørende er underrettet. Der vil blive afholdt ligsyn op ad formiddagen, hvor de nærmere kendsgerninger omkring dødsfaldet vil blive klarlagt. - Ulykkesstedet er afspærret, så Arbejdstilsynet kan foretage en nærmere undersøgelse af omstændighederne omkring ulykken, siger vagtchef ved Nordjyllands Politi, Jesper Sørensen, til TV2 Nord. Ingen kommentarer på nuværende tidspunkt TV 2 skriver, at Aalborg Portland mandag morgen ikke har nogen kommentarer til ulykken. - Vi kan ikke sige noget på nuværende tidspunkt, mens det her bliver undersøgt, siger pressechef ved Aalborg Portland, Thomas Uhd, til TV 2. Han oplyser videre, at det ikke var Aalborg Portlands egne folk, der arbejdede på havnen søndag aften, men et andet firma.